
Návrh

UZNESENIE 
NÁRODNEJ RADY SLOVENSKEJ REPUBLIKY

z ... 2025,

k projektu Národnej univerzitnej nemocnice generála Milana Rastislava Štefánika vo Vajnoroch

Národná rada Slovenskej republiky:

A) konštatuje,
že Slovensko nevyhnutne potrebuje novú univerzitnú nemocnicu spĺňajúcu štandardy 21. storočia, ktorá poskytuje najkomplexnejšiu zdravotnú starostlivosť, pôdu pre moderné univerzitné vzdelávanie budúcich zdravotníkov a ktorá vytvorí priestorové či technické kapacity na prepojenie praxe s vedou a výskumom;

B) pripomína,
· že medicínski experti, zástupcovia Univerzitnej nemocnice Bratislava aj zástupcovia lekárskych fakúlt sa zhodli, že minimálny počet lôžok novej univerzitnej nemocnice musí byť minimálne 1 150;
· že exministerka zdravotníctva SR Zuzana Dolinková svojvoľne porušila uznesenie vlády SR č. 161/2017 ku Koncepcii rozvoja Univerzitnej nemocnice Bratislava a návrh realizácie výstavby novej Univerzitnej nemocnice v Bratislave, keď bez mandátu vlády SR ukončila zmluvu s konzorciom projektujúcim novú Univerzitnú nemocnicu v bratislavskej lokalite Rázsochy, ktorá sa už v tomto čase mohla stavať;

C) žiada,
ministra zdravotníctva Slovenskej republiky Kamila Šaška, aby do troch dní predložil Národnej rade Slovenskej republiky:
1. analytické zhodnotenie realizovateľnosti zámeru - Výstavba novej Univerzitnej nemocnice Bratislava, ktorého vypracovanie si Zdravotnícka implementačná agentúra objednala na základe zmluvy o dielo č. 4/2024 od spoločnosti Grant Thornton Advisory s.r.o.,
2. analytické zhodnotenie realizovateľnosti zámeru - Výstavba nového Národného ústavu detských chorôb, ktorého vypracovanie si Zdravotnícka implementačná agentúra objednala na základe zmluvy o dielo č. 3/2024 od spoločnosti smart healthcare solutions, s.r.o.,
3. podrobný harmonogram projektu a výstavby projektu Národná univerzitná nemocnica generála Milana Rastislava Štefánika v bratislavských Vajnoroch,
4. podrobný plán financovania a zdroje financovania projektu Národná univerzitná nemocnica generála Milana Rastislava Štefánika v bratislavských Vajnoroch.










DÔVODOVÁ SPRÁVA

Ministerstvo zdravotníctva SR po takmer roku od svojvoľného rozhodnutia bývalej ministerky zdravotníctva Zuzany Dolinkovej o ukončení projektu nemocnice na Rázsochách, navrhlo vláde SR, aby za novú lokalitu Národnej univerzitnej nemocnice v Bratislave vybrala bratislavskú mestskú časť Vajnory. 

Minister zdravotníctva SR Kamil Šaško pri oznamovaní novej lokality uviedol, že úvodná fáza financovania (takmer 200 mil. EUR) bude realizovaná z prostriedkov získaných po revízii Plánu obnovy a odolnosti. Vláda SR však rozhodla, že finančné prostriedky z revízie Plánu obnovy a odolnosti SR budú použité na projekt výstavby novej fakultnej nemocnice v Prešove, ktorú realizuje Ministerstvo obrany SR. 

Odborná, ale ani laická verejnosť tak mesiac po ohlásení a schválení nového projektu Národnej univerzitnej nemocnice v Bratislave, ktorá dostalo označenie Národná univerzitná nemocnice generála Milana Rastislava Štefánika nedisponuje informáciou o spôsobe financovania výstavby tejto nemocnice.

Verejnosť okrem toho nedisponuje ani informáciami, dátami či analýzami, ktoré tvorili podklad pre ďalšiu zmenu lokality umiestnenia koncovej nemocnice, zníženie počtu lôžok, nedisponuje projektom nemocnice a ďalšími dôležitými informáciami.

Národná rada Slovenskej republiky preto žiada ministra zdravotníctva SR Kamila Šaška, aby jej predložil všetky dokumenty, z ktorých Ministerstvo zdravotníctva SR vychádzalo pri príprave podkladov a uznesenia na rokovanie vlády SR a taktiež podrobný harmonogram a zdroje financovania tohto projektu. 



